
תקציר הכרעת-דין תפ"ח 31337-11-20  מדינת ישראל נ' תאג'
אב"ד סגן הנשיאה עמי קובו, השופט מיכאל קרשן, השופטת מרב גרינברג

בית המשפט המחוזי מרכז-לוד, הרכב סגן הנשיאה עמי קובו, השופט מיכאל קרשן והשופטת מרב גרינברג, הרשיע היום את הנאשם מוחמד תאג', בעבירת רצח בכוונה בנסיבות מחמירות ועבירות נוספות. 

הנאשם הורשע בכך שחדר לדירת המנוח, זקן ערירי בן למעלה מ-90, אותו הכיר על רקע עבודתו בה בעבר כאיש שיפוצים, וזאת באישון לילה למטרת שוד. במהלך השוד תקף הנאשם באכזריות רבה את המנוח, גרר אותו מחדר לחדר בדירה, תקף אותו בכל חלקי גופו וחנק אותו באופן שהביא למותו. 

המחלוקת בין הצדדים נגעה לזהות האדם שתקף את המנוח והביא למותו. 

הראיות שעמדו לחובת הנאשם היו ראיות נסיבתיות. בית המשפט קבע כי מכלול הראיות הנסיבתיות, שכלל גם את מעשיו של הנאשם לפני הרצח ולאחריו, סיבך את הנאשם בביצוע העבירות שיוחסו לו בכתב האישום. בפרט נתן בית המשפט משקל לכך שנמצא מברג ועליו DNA של הנאשם על גבי תריס בחדר המקלחת של המנוח, שדרכו בוצעה ההתפרצות לדירה. הנאשם, אשר גרסתו נדחתה על ידי בית המשפט כבלתי מהימנה, לא העמיד הסבר חלופי בעל אחיזה ממשית בחומר הראיות שיכול להקים ספק סביר אמיתי באשמתו. 

*** התקציר אינו בא להחליף את הכרעת-הדין, הנוסח המחייב הוא זה של הכרעת-הדין המלאה ***

